
Abstract 


S. Toduţă's influential personality, his diverse and proteic creation, his contribution to the 
expansion of musical art haven't been yet measured, although the time elapsed would have allowed it. 
His creation is not fully recognized by musical institution, performers are not yet aware of the richness 
of music supplyed by the composer, his scores still wait for publishers, and researches are not yet 
gathered in prestigious monographs. The current paper explores the maestro's critique acclaim and 
supplies information for a proper understanding of S. Toduţă's artistic importance. 

Personalitatea de anvergură a lui Sigismund Toduţă, caratele creației sale atât 
de variată şi proteică, aportul său la propensiunea artei sunetelor, cu toate că există 
decelarea timpului, nu a fost cuantificată. Creaţia sa nu se află în poziția pe care o 
merită în repertoriile instituţiilor de profil, interpreţii nu realizează încă rezervorul 
de muzică autentică investit de către autor, partiturile îşi aşteaptă editorii, studiile 
demarate nu s-au finalizat în volume monografice prestigioase. Toate acestea se 
întâmplă în cazul unui muzician despre care toată lumea este conştientă că 
reprezintă o entitate uriaşă, beneficiind de o Fundaţie care şi-a propus să proiecteze 
dimensiunile acestui ilustru cărturar. Cu alte cuvinte, centenarul ne găseşte 
nepregătiți, încă departe de ceea ce ar fi trebuit să fie. 

Desigur, o figură artistica atât de complexă nu poate fi cu uşurinţă înțeleasă 
şi pe deplin, cu atât mai vârtos în cazul unei individualități atât de culte şi rafinate 
ca a lui Sigismund Toduţă, care nu se lăsa „citită”, abordată şi confesată. Era 
distant, rațional, selectiv şi prea încercat pentru a-şi deschide sufletul de o manieră 
populistă. Relaţiile sale cu mediul nu se caracterizau prin disponibilitate meditată, 
aura sa fiind ţinută la o oarecare distanță de interlocutori. Era ceva special în tot 
ceea ce întreprindea, fiecare gest, fiecare cuvânt apărând temeinic gândit, după unii, 
calculat. Comportamentul său impunea o altitudine elitistă, exista un soi de 
aristocratism în ființa sa care distorsiona profund cu democratismul proletar 
preconizat de oficialitate. 

De departe, Sigismund Toduţă se profilează drept cea mai distinsă 
personalitate muzicală a Clujului secolului al XX-lea. Această poziție şi-a 
adjudecat-o prin meritele incontestabile de natură profesională, ce implică o 
multitudine de spectre, asupra cărora nu insistăm. A şi deţinut poziţii de prim plan, 
în calitate de Director al „Filarmonicii” pe care a şi înfiinţat-o. Dealtfel, la acest 
capitol ar fi, de asemenea, multe de spus, căci din perioada deținerii postului de 
corepetitor la Opera clujeană, aflată la Timişoara, îşi manifestă interesul pentru 
concertele orchestrei. A apărut şi în fosa Operei, ca dirijor al operei Evgheni 
Oneghin, într-un singur spectacol, după care n-a mai dorit să dirijeze, chiar dacă l-a 
tentat bagheta în simfonice. Dar a militat din 1946 pentru „Filarmonica Ardealului”, 
căreia mai târziu i-a conferit adevărata faţetă. A fost Rector al Conservatorului 

„Gheorghe Dima”, insuflându-i o altitudine temerară pentru anii vitregi în care a 
păstorit-o. A preferat să deţină postul de Profesor, mai ales la compoziţie şi, 
totodată este întemeietorul liniei de Doctorat în Muzică din România, pe baza 
titlului adjudecat înaintea celui de al Doilea Război, în Italia, la „Istituto Pontificio 
di Musica Sacra” din Roma. De pe acest piedestal, dar nu numai, i-a venit primirea 
în forul Academiei Române. Toate acestea nu echivalează cu o poziţie absolută de 
leader? Adevărat, cea mai iubită dimensiune a personalității sale însă i se conferă 
prin activitatea componistică, fără să se diminueze importanţa celei muzicologice, 
numeroasele partituri în varii genuri, conferindu-i autoritatea profesională de reală 
forță artistică. 

Şi nu trebuie omis faptul că a avut de luptat cu confrați redutabili, cel puţin 
aşa apăreau în epocă, unul dintre aceştia fiind Max Eisicovici, compozitor, de 
asemenea, fost corepetitor al Operei Române, dar şi primul director al Operei 
Maghiare şi Rector al Conservatorului, deci deţinător de funcţii râvnite. În plus, 
ambii, au trăit la Blaj. După război, în anii stalinişti, Max Eisicovici şi-a adjudecat o 
putere politică însemnată, care l-a şi uzurpat apoi, datorita faptului că a folosit 
metode să le zicem eufemistic dure împotriva multor colegi, inclusiv a lui 
Sigismund Toduţă, de care însă nu se putea vizibil lega deoarece nu i se putea 
imputa în plan profesional absolut nimic, dimpotrivă. Acesta era, de fapt, şi temeiul 
unei rivalității pe care o afişa Max Eisicovici, tratată cu relativă indiferență şi o 
nedisimulată superioritate de către Sigismund Toduţă, care, la scurtă vreme, l-a lăsat 
sub toate aspectele în umbră pe colegul său, care s-a demonetizat într-un anumit fel, 
pe când faima şi prestigiul celuilalt creştea vertiginos, într-un fascicol de puternică 
luminozitate. 

Politicul n-a reprezentat pentru Sigismund Toduţă o alternativă, ştiind prea 
bine ce comportă aceasta pe termen lung. De altfel, în condiţiile de atunci nici nu 
avea prea multe şanse, datorită convingerilor sale ce s-ar situa în viziunea zilelor 
noastre, undeva de dreapta, dar şi faptului că fiind greco-catolic, profesor la un 
prestigios liceu blăjean şi, mai mult, trimis de către Mitropolie să-şi desăvârşească 
studiile la Roma, lăsând la o parte faptul că revenise, concomitent cu episcopul 
blăjean loan Suciu, încarcerat şi exterminat la Sighet. Într-un dosar de cadre din anii 
comunismului aceasta echivala cu un stigmat irecuperabil, ce conduce la situarea pe 
o linie moartă. Probabil, Sigismund Toduţă nici nu s-a sinchisit de aceste tinichele 
ce atârnau la dosarul său, prea era angrenat în procesul componistic, ce-i furniza în 
permanenţă preocupări stilistice şi chiar succese notabile, începând cu Premiul 
Naţional de Compoziţie dar şi un Premiu Naţional pentru Muzică, respectiv, 
Compoziţie, în 1955. 

Cu toate că deţinea poziția de frunte în peisajul componistic transilvan, 
Sigismund Toduţă nu a fost numit în prim planul Filialei clujene a Uniunii 
Compozitorilor, deoarece nu se bucura de totală simpatie din partea conducerii 
acestei bresle. O oarecare rivalitate, mai exact invidie, îl urmărea din sferele 
muzicale ale capitalei. Nu întâmplător numele său a figurat printre compozitorii 
blamaţi într-un soi de „rezoluție” din 1952, fiind acuzat de „impresionism” în 
Sonata pentru pian. Adevărat, în respectivul document apare şi numele lui Max 
Eisicovici. Oricum, Sigismund Toduţă se afla într-o ilustră companie, Mihail Jora, 
Constantin Silvestri, Paul Constantinescu, Theodor Rogalski. Întotdeauna 
compozitorul clujean a fost privit cu o oarecare suspiciune ce către conducerea 
Uniunii, lon Dumitrescu, mai în glumă, mai în serios îl făcea „iezuit”, că avea un 

comportament, o optică papistaşă. O asemenea acuzație, desigur, pe Sigismund 
Toduţă îl onora, deoarece presupune o atitudine superioară, de intelectual răsărit. În 
plus, personalitatea compozitorului clujean era luată întotdeauna în consideraţie, 
cuvântul său atârna greu în problemele în care era consultat, pe de o parte, pe de alta, 
se urmărea în permanență marginalizarea, izolarea sa deoarece, în caz contrar, 
constituia o reală ameninţare pentru unii din Bucureşti, prin forța profesionalismului 
pe care-l afişa cu fiecare ocazie. Uneori se chiar spunea că ar putea fi un perfect 
preşedinte al breslei. Sigismund Toduţă însă nu urmărea, nu râvnea la o atare 
poziţie, dorea numai răgaz pentru proiectele componistice. Îi era suficient că era un 
leader neîncoronat cu prestigiu unanim recunoscut la nivelul opiniei generale a 
compozitorilor şi muzicologilor. Nu întâmplător i se confereau premii pentru 
diversele partituri, inclusiv, „Marele Premiu al Uniunii”. 

Sigismund Toduţă a trecut şi prin momente dificile, viaţa sa creatoare, dar nu 
numai, nu a fost idilică, lipsită de puncte dramatice. Cu a doua Simfonie, în re minor 
din 1956, dedicată memoriei lui George Enescu, compozitorul a avut de înfruntat o 
optică neînţelegătoare, în diferite plenare auzindu-se întrebarea de ce se întemeiază 
pe celebrul motiv „Dies irae”? În plus simfonia mai era şi cu orgă. Nu s-a înţeles că, 
în acest fel, se justifica scrierea sub impresia pierderii celui mai însemnat muzician 
pe care l-a dat România. Apoi, Sigismund Toduţă realiza, în acest fel, muzica sa în 
contextul magistralei capodoperelor ce se etanşau prin racordarea la celebra 
sintagmă muzicală gregoriană, la fel ca Hector Berlioz, Franz Liszt, Camil Saint- 
Sans, Serghei Rachmaninov... O anumită suspiciune cu conotaţie ideologică plana 
asupra concepţiei respectivei simfonii, de altfel, foarte programată în epocă. 

Incontestabil, Sigismund Toduţă este un redutabil şef de şcoală, mărturie 
fiind numeroşii săi discipoli, unul dintre primii fiind Vasile Herman, aflat în refugiu 
la Blaj, elev de liceu al profesorului de muzică de la „Sfântul Vasile”, apoi la clasa 
de compoziţie a Conservatorului. 

Dar chiar descendența lui Sigismund Toduţă, ca şcoală, reclamă o serie de 
considerații, nelipsite de interes. S-a format la clasa lui Marțian Negrea a 
Conservatorului întemeiat de Gheorghe Dima. A ajuns însă la Blaj, centrul unde 
lacob Mureşianu a clădit prima şcoală muzicală, exponentul cel mai vizibil al 
acesteia fiind Tiberiu Brediceanu, faţă de care maestrul său Marțian Negrea nutrea 
afinități prin natura folclorului abordat ca sursă de inspiraţie. Apoi, la Roma, 
Sigismund Toduţă îi are dascăli pe Ildebrando Pizetti şi Alfredo Casella, modernişti 
pentru timpul lor, care cochetau cu sonorităţile gregoriene şi cu tehnica polifoniei 
renascentiste, devenite itinerante pentru compozitorul român. Astfel, se vehiculează 
legături conexe şi sinteze, ce vor determina profilurile sintagmelor sonore 
preconizate de muzicianul sărbătorit astăzi, într-o entitate stilistică evolutivă, deci, 
nu statică şi nici aceeaşi, de profundă implicare în straturile arhaice ale cântecului şi 
jocului românesc. Este de subliniat faptul că, în timp ce o serie de compozitori 
bucureşteni ai generaţiei sale se postaseră pe poziţii defetiste avantgardei anilor 60, 
Sigismund Toduţă, atent la reverberaţiile enesciene ce se articulau din primele 
audiții deschise de către Constantin Silvestri care incendiaseră fanteziile multora 
dintre tinerii de atunci, se manifesta ca un înţelegător, încurajându-şi discipolii să 
investigheze, să descopere noul, să nu se plafoneze, să aibă curaj, altfel, şansa de a fi 
original se pierde. Că aşa stau lucrurile o demonstrează drumul celui mai select elev 
al clasei lui Sigismund Toduţă, Cornel Ţăranu, care se dovedește un credincios 
continuator, fără a se cantona la umbra Maestrului. O atestă partiturile sale, din care 

ne permitem să oferim un exemplu: Ciclul lui de lieduri. „Cântece de dor”, pe 
versuri de Nicolae Labiş. Este o muzică de altitudine, modernă şi în acelaşi timp 
românească, elevată şi profundă în expresivitatea ei, aş zice toduţiană. Înainte însă, 
dorim să dăm cinstire personalității centenare. Sigismund Toduţă reprezintă un nume 
catalizator, o emblemă Clujeană, un compozitor de opusuri durabile aurite la 
temperaturi incandescente. Să fim demni de uriaşa sa moştenire! 

